วิกฤตทุบ‘กองทุน’ก.ย.วูบ3.9หมื่นล.
วิกฤตหนี้ยุโรปทุบกองทุนรวมเดือนเดียวสินทรัพย์วูบ 3.9 หมื่นล้าน กองทุนหุ้นLTF หาย 1.7 หมื่นล้าน
10 ต.ค. 2554

วิกฤตหนี้ยุโรปทุบกองทุนรวมเดือนเดียวสินทรัพย์วูบ 3.9 หมื่นล้าน กองทุนหุ้นLTF หาย 1.7 หมื่นล้าน
หลังจากดัชนีหุ้นตลาดหลักทรัพย์ทรุดลงอย่างหนักในเดือน ก.ย. 2554 จากวิกฤตหนี้ยุโรป ทำให้นักลงทุนเทขายสินทรัพย์เสี่ยงทั่วโลก ส่งผลให้ดัชนีหุ้นรูดลง 153.84 จุด หรือ 14.38% มูลค่าสินทรัพย์สุทธิ (เอ็นเอวี) ของกองทุนรวมทั้งระบบลดลง 39,338.97 ล้านบาท หรือ 1.99% ภายในระยะเวลาเพียง 1 เดือนเท่านั้น
สมาคมบริษัทจัดการลงทุน เปิดเผยว่า ณ วันที่ 30 ก.ย. 2554 กองทุนรวมมีสินทรัพย์สุทธิ 1,938,749.43 ล้านบาท ลดลงจากสิ้นเดือน ส.ค. 2554 ซึ่งอยู่ที่ 1,978,088.41 ล้านบาท และลดลง 93,635.34 ล้านบาท หรือ 4.61% จากสิ้นปี 2553 อยู่ที่ 2,032,384.77 ล้านบาท
สำหรับกองทุนหุ้นมีสินทรัพย์ 418,692.52 ล้านบาท ลดลง 17,075.74 ล้านบาท หรือ 3.92% จากสิ้นเดือน ส.ค. 2554 ซึ่งอยู่ที่ 435,768.26 ล้านบาท และลดลง 13,716.92 ล้านบาท หรือ 3.17% จากสิ้นปี 2553 อยู่ที่ 432,409.44 ล้านบาท
ทั้งนี้ เฉพาะกองทุน LTF มีมูลค่าสินทรัพย์สุทธิเหลือ 119,914.90 ล้านบาท ลดลง 6,749.62 ล้านบาท หรือ 5.33% จากสิ้นเดือน ส.ค. 2554 ซึ่งมีสินทรัพย์ 126,664.52 ล้านบาท และลดลง 9,665.98 ล้านบาท หรือ 7.46% จากสิ้นปี 2553 ซึ่งมีจำนวน 129,580.88 ล้านบาท
กองทุนรวมตราสารหนี้มีสินทรัพย์ 1,152,710.68 ล้านบาท ลดลง 14,548.83 ล้านบาท หรือ 1.25% จากสิ้นเดือน ส.ค. 2554 ที่มีสินทรัพย์ 1,167,259.51 ล้านบาท และลดลง 104,976.67 ล้านบาท หรือ 8.35% จากสิ้นปี 2553 ที่มีสินทรัพย์ 1,257,687.59 ล้านบาท
ขณะที่กองทุนรวมเพื่อไปลงทุนต่างประเทศ (FIF) มีสินทรัพย์ 329,601.89 ล้านบาท เพิ่มขึ้น 11,709.06 ล้านบาท หรือ 3.68% จากสิ้นเดือน ส.ค. ลดลง 99,515.59 ล้านบาท หรือ 23.19% จากสิ้นปี 2553
ด้าน บริษัทมอร์นิ่ง สตาร์ รีเสิร์ช เปิดเผยว่า ผลการดำเนินงานตั้งแต่ต้นปีจนถึง 30 ก.ย.2554 กองทุนเปิดเอ็มเอฟซี อิสลามิก มีผลงานเป็นอันดับหนึ่ง ผลตอบแทน 6.39% ขณะที่ดัชนีตลาดหุ้นในช่วงเวลาเดียวกัน รองลงมากองทุนเปิดอเบอร์ดีน
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน (บลจ.) แอสเซท พลัส กล่าวว่า ในช่วงที่ตลาดมีความผันผวนจากวิกฤตหนี้ยุโรป กองทุนตราสารหนี้ของบริษัทจะเลือกลงทุนในตราสารที่เสี่ยงต่ำ มีสภาพคล่องสูง ระยะเวลาสั้นๆ เช่น พันธบัตรรัฐบาลและเงินฝาก เพื่อลดความเสี่ยงการผิดนัดชำระหนี้ของผู้ออกตราสาร รวมทั้งแนะนำให้ลงทุนในตราสารหนี้ระยะสั้นไม่เกิน 1 ปี เพื่อลดความเสี่ยงจากความผันผวนของตลาดและความเสี่ยงหากมีการชะลอการปรับอัตราดอกเบี้ย
บลจ.แอสเซท พลัส เตรียมเปิดขายและรับซื้อคืนรอบใหม่กองทุนเปิด แอสเซท พลัส ทวีทรัพย์ 4 (ASPTFIXED4) ในวันที่ 11 ต.ค. 2554 ลงทุนในตราสารหนี้ไทย อายุ 6 เดือน ผลตอบแทน 3.40% ลงทุนในตั๋วสัญญาใช้เงินของธนาคารอาคารสงเคราะห์และเงินฝากธนาคารออมสิน